钦定古今图书集成/明伦汇编/交谊典/第063卷 > 梁刘勰新论 > 《托附》
## 钦定古今图书集成/明伦汇编/交谊典/第063卷 > 梁刘勰新论 > 《托附》

夫仓气庶品，未有不托附物势，以成其便者也。故霜
雁托于秋风，以成轻举之势；腾蛇附于春雾，志希凌
霄之游；蟨鼠附于蛩蛩，以攀追日之步；碧萝附于青
松，以茂凌云之叶。与夫鸟兽虫卉之智，犹知因风假
雾，托峻附高，以成其事，奚况于人而无托附以就其
名乎？故所托英贤，则迹光名显；所附暗蔽，则身悴名
“朽；天之始旭，则目察轻烟；岁之将暮，则蓬卷云中。目
之能见，蓬之能高，托日之光，附风之势也。缀羽于金
铁，置之于江湖，必也沈溺，陷于泥沙”，非羽质重而性
沈，所托沈也；“载石于舟，置之江湖，则披风截波，汎飏
长涧”，非石质轻而性浮，所托浮也。“抟牛之䖟，飞极百
步，若附鸾尾”，则一翥万里，非其翼工，所托迅也。“楼季
足捷，追越奔光，若驾疲骡，则日不涉一舍”，非其胫迟，
所托蹇也。以是观之，附得其所，则重石可浮，短翅能
远；附失其所，则轻羽沦溺，迅足成蹇。夫燕之巢幕，御
泥补缀，烂若绫纹，虽陶匠逞妙，不能为之，可谓固矣。
然凯旋剔幕，则巢破子裂者，所托危也。鹪鹩巢苇之
茎，紩之以丝发，珠圆罗绉，虽女子运巧，不能为之，可
谓固矣。然“《䖟风》欻至，则苇折卵破”者，何也？所托轻弱，
使之然也。故鸟有择木之性，鱼有选潭之情，所以务
其翔集，盖斯为美也。